Melkprojek: Bravo vir 'n onafhanklike media | Netwerk24
Melkprojek: Bravo vir 'n onafhanklike media
27 Februarie 2018 00:00
Ek verwys graag na Brandpunt "Só het ons melkspoor gevolg" (23.1) waarin die redakteur van Volksblad melding maak van dié koerant se rol in die Vrede-melkplaasskandaal en die Vrystaatse ANC en Gryptas se aandeel daarin.
Ek wil 100% krediet gee aan Volksblad se redaksie dat dié nuus gebreek is en gelei het tot die ondersoek daarna. 'n Mens kan maar net dankie sê die regering se eens beoogde drakoniese wet om inligting te beperk, nooit die paal gehaal het nie. Dink net as die inwoners van Suid-Afrika, die reeds swaarbelaste belastingbetalers, se geld maar net stil-stil in donker gate verdwyn.
Ek meen, dit is nou nie dat baie van die (regering se) projekte 'n rasende sukses is, en oop en bloot sigbaar raak nie. Inteendeel.
Dankie aan die media vir hul rol in Suid-Afrika om korrupsie en ander onheilighede klinies te onthul.
Nou kort Suid-Afrika nog net 'n doelgerigte vervolgingsgesag wat tot die bitter einde die korruptes sal vervolg. Bravo vir 'n onafhanklike media en baie sterkte.